Højtidelig mindedag for allierede piloter
Historie	, Aalestrup	,
LOUNS/AALESTRUP: En skæbnesvanger nat mellem den 29 og d. 30. august 1944 blev 14 allierede flyvere skudt ned over Louns og Aalestrup.
Taknemmelige over de allieredes store offer besluttede lokale kræfter sig for at sørge for begravelsen af de døde piloter.
Mindet om dem bliver holdt i live – ikke blot i kraft af gravene, men også i den lokale bevidsthed. Historien om de allierede piloter, som gav deres liv i forsøget på at befri Danmark fra nazisterne, bliver fortalt fra mund til mund og gennem bøger og genstande.
I dag fredag mindes jubilæet med kransenedlæggelse ved Aalestrup kirke med tilhørende taler og brassband-musik. Både engelske og polske militærattachéer, samt fanebærere fra Hjemmeværnets lokale kompagnier deltager ved højtideligheden.
Mette Drejer Jørgensen fra Vesthimmerlands Biblioteker glæder sig over det lokale engagement omkring jubilæet
– Historien om nedskydningen af de allierede fly har betydning i lokalområdet, fortæller hun.
Det lokale engagement understreges af de mange arrangører, som har ønsket at bidrage til at højtideligholde mindedagen. Bag arrangementet står Historisk Samling og Arkiv Himmerland, Videoklubben Aalestrup, Lokalhistorisk Arkiv og Vesthimmerlands Biblioteker.
fredag, 30. august 2019 02:00
Højtidelig 75 års mindedag for allierede piloter - FOTOS
AALESTRUP: For 75 år siden, natten mellem den 29. og 30. august 1944 blev to allierede fly skudt ned over Aalestrup og Louns.